Milanová, Natália, ministerka kultúry SR (2021-11-04):
Ďakujem ešte raz za slovo. Tu si dovolím trošku, kým prídem k tej momentálnej realite súvisiacej s investičnými zámermi, by som sa vrátila do minulosti, lebo pani ministerka menuje vlastne štyri veľké investičné projekty, z ktorých ale s dvomi si podľa mňa sama odžila strasti s tým spojené, a vie, že tieto veľké investičné projekty sú problematické a ich realizácia neprebieha tak, ako by mala, a to je vlastne aj dôvod, prečo začínam takpovediac od konca, lebo to naše nastavenie do budúcnosti má smerovať k tomu, aby tie projekty, keď už sa budú realizovať, budú pripravené tak, aby počas toho procesu od úplného začiatku po úplný koniec nedochádzalo k prekvapeniam a nedorozumeniam a nejasnostiam, ktoré potom vlastne celý ten proces spomaľujú. Ja možno za všetky uvediem prípad Krásnej Hôrky, o ktorej asi všetci vieme, že vyhorela nešťastne v roku 2012, a odvtedy už prešla mnohými peripetiami od samotného toho myšlienkového základu, toho, ako k tejto pamiatke pristúpiť v rámci tej, tej pôvodnej ako keby a čo najšetrnejšej a čo najvhodnejšie pre samotnú pamiatku realizovanej obnovy. Skúsim to len tak dátumovo. Od roku 2012 do roku 2014 prebiehala samotná iba sanácia havarijného stavu a havarijné prestrešenie, dočasné riešenie strechy. Do roku 2015 sa potom robili trvalé strechy a krovy, v roku 2016 oprava murív v podkroví a následne nastala súťaž na projektanta obnovy, ktorá sa zdržiavala, resp. vďaka svojim výsledkom sa zdržiavala dva roky. Dva roky bola obnova Krásnej Hôrky pozastavená z dôvodu, že dochádzalo k nevyjasneným sporom medzi víťazom architektonickej súťaže a Slovenským národným múzeom. Výsledkom toho je jedna zo žalôb, ktoré... (Reakcia z pléna.) Ja by som ešte len, to viem, že viete, lebo ste žili tú dobu, a v 2019. bola uzavretá zmluva s Krásnohorským Podhradím, aby sa mohla urobiť definitívne celá nielen rekonštrukcia hradu, ale aj súvisiaca infraštruktúra. Inak tu si dovolím, a v tej súvislosti ja som si pozrela uznesenie vlády, ktoré bolo vtedy prijaté v júni 2019, a zaujala ma tam jedna vec, že spolupracovať v rámci svojich kompetencií pri realizácii projektu Komplexná revitalizácia hradu Krásna Hôrka bolo dané na vedomie starostovi obce Betliar, a nie starostovi obce Krásnohorské Podhradie, ale to je len malý detail, vieme, že, vieme, že vedenie obce Krásnohorské Podhradie bolo tak cca dva roky trošku zaseknuté v tom, aby sa pohlo ďalej vo všetkých veciach, ktoré sa mali udiať. Bavíme sa o troch žalobách, o projekte, ktorý... ani tie strechy, ktoré sú urobené, nie sú dobre urobené, budú musieť byť sanované. Ešte prednedávnom sa skúmalo, že či vôbec kvalita dreva spĺňa tie parametre, ktoré by malo to drevo spĺňať. Momentálne sme vo fáze, kedy by do 15.11. mala byť obnovená, resp. malo byť vyhlásené verejné obstarávanie na komplexnú rekonštrukciu hradu. Je to veľmi dlhý príbeh. Tomuto sa v budúcnosti chceme vyvarovať, preto sme pripravili investičný plán, ktorý obsahuje 467 položiek v celkovej hodnote 752 mil. eur. Tie procesy momentálne fungujú tak, že všetky, všetky tie naše požiadavky, ktoré sú v hodnote nad 1 mil. eur, musí prehodnotiť Útvar hodnoty za peniaze Ministerstva financií Slovenskej republiky, a keď tie projekty budú mať pozitívne hodnotenie, následne budú postúpené na žiadosť o zabezpečenie finančného krytia.